DBV wil Modise privaat vervolgDie Nasionale Dierebeskermingsverenigings (NDBV) oorweeg om Thandi Modise, voorsitter van die Nasionale Raad van Provinsies, privaat te vervolg. Dit kom nadat die nasionale vervolgingsgesag (NVG) die NDBV ingelig het dat hy Modise nie gaan vervolg op aanklagte van dieremishandeling nie. Die NDBV het in Julie 2014 die plaas Modderfontein naby Potchefstroom met ŉ lasbrief besoek ná hulle ŉ wenk gekry het dat diere op die plaas verwaarloos word. Daar is op meer as 50 karkasse van varke, ganse, skape en bokke afgekom. “Oor ŉ 100 varke, skape en hoenders is sonder enige kos of water aangetref. Dit is een van die wreedste gevalle van dieremishandeling wat die NDBV nóg gesien het,” het die NDBV destyds gesê. Die NDBV het gesê hy sal nou oorweeg om Modise privaat te vervolg. Maroela Media het vroeër berig Modise het gesê sy is hartseer oor die verwaarlosing en trauma wat die vee gely het “nadat werkers op die plaas sonder kennisgewing die plaas verlaat het”. Varke het glo verhonger en mekaar begin vreet op dié multi-miljoenrandse plaas.